Bliibed mer doch grad bi de Annina. Das isch ja scho e komischi Tante, ich chume nonig so drus bi ihre. Wenn s Mami ume isch, denn streichlet sie mich, git mer Spielsache und ret mitere uuu süesse Stimm mit mir. Aber wart nur, bis s Mami weg isch (oder d Annina meint, sie seg weg). Denn gahts rund: d Spielsache werded grad us mim Sichtfeld entfernt, de Nuggi wanderet i ihres Muul und am  Schluss wäscht sie mer no eis. Aber ebe, ich bin en Bueb und Hert im neh!!! Ich lah mer amel nöd so vill amerke. Mängisch brüeli aber glich (nöd wiiterverzelle) und denn chunt d Annina amel echli drah.. hä hä hä. Aso, erscht sit s Mami mal so ta hät, als würd sie gah und d Annina und ihri chrumme Tuure beobachtet hät... Aber jetzt isch au wieder besser und ich han schliesslich au usegfunde, wieni d Annina chan ärgere - ich chrüüchere eifach immer nah und nimere all Spielsache us de Hand. Find sie voll nöd lääss  und ich ebe scho. Isch au u intressant, was sie so zum Spiele hät... Aber leider schmöckt das Zoigs nöd fein, s Puzzle zum Biispiel schmöckt mega fad nach Karton, de Gummi-Gumpiballe hani no rächt lang müese degustiere (d Helfti hani mögä) bisi gmerkt han, dass de nöd so fein isch...